Komisjoni määrus (EÜ) nr 2104/2001,

26. oktoober 2001,

millega muudetakse määrust (EÜ) nr 1249/96 nõukogu määruse (EMÜ) nr 1766/92 rakenduseeskirjade kohta teraviljasektori imporditollimaksude osas

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] viimati muudetud määrusega (EÜ) nr 1666/2000, [2] eriti selle artikli 10 lõiget 4,

ning arvestades järgmist:

(1) Komisjoni määruse (EÜ) nr 1249/96 [3] (viimati muudetud määrusega (EÜ) nr 2015/2001 [4]) artikliga 4 sätestatakse imporditollimaksu arvutamisel teraviljale, mis imporditakse ühendusse maitsi, jõetranspordiga või meritsi laevadega Vahemere, Musta või Balti mere sadamatest, vahe 10 eurot tonni kohta. Kõnesolev vahe põhineb imporditollimaksude arvutamisel kasutatavatest transpordikuludest märkimisväärselt väiksematel transpordikuludel. Turuinfo põhjal ilmneb, et transpordi, ladustamise ja lastimise infrastruktuuriga kaasnevad logistilised halvemused taandavad asukoha lähedusest tuleneva eelisseisundi ning tegelikkuses on veokulud pikema aja jooksul samaväärsed. Kogemuste põhjal on selgunud, et kõnealune täiendav imporditollimaks tekitab turukäibega seotud raskusi. Seega tuleks artikliga 4 ettenähtud vähendus 10 eurot tonni kohta kaotada. Olukord vaadatakse uuesti üle enne järgmise majandusaasta algust.

(2) Määruse (EÜ) nr 1249/96 artiklis 3 ja I lisas on sätestatud ühendusse importimisel arvestatavad kvaliteedikriteeriumid. Komisjoni määruses (EMÜ) nr 1908/84 [5] (viimati muudetud määrusega (EMÜ) nr 2507/87 [6]) sätestati standardmeetodid teravilja kvaliteedi määramiseks. Kõnealune määrus tunnistati kehtetuks teravilja kvaliteedistandardite kaotamise tõttu. Seetõttu on vaja viidata analüüsimeetoditele, mis on sätestatud komisjoni 19. aprilli 2000. aasta määrusega (EÜ) nr 824/2000, millega kehtestatakse teravilja ülevõtmise kord sekkumisametite poolt ja sätestatakse teravilja kvaliteedi määramise analüüsimeetodid [7].

(3) II lisa joonealuses märkuses sätestatakse võimalus kasutada Ameerika Ühendriikides avalikult kättesaadavaid FOB-noteeringuid, kui tüüpiliste CIF-impordihindade arvutamiseks vajalik noteering ei ole kättesaadav. Seda sätet on siiski raske kasutada, sest USA sisetranspordikulusid ei saa arvesse võtta. Seetõttu tuleb kõnealuste transpordikulude arvestamiseks joonealust märkust muuta.

(4) Teraviljaturu korralduskomitee ei ole eesistuja poolt kindlaksmääratud ajavahemiku jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1249/96 muudetakse järgmiselt.

1. Artikli 4 lõige 2 asendatakse järgmisega:

"2. Kõva nisu, odra, maisi ja iga standardkvaliteediklassi pehme nisu tüüpiline CIF-impordihind on lõike 1 punktides a, b ja c osutatud komponentide summa.

Kui kolmandad riigid annavad keskmise või madala kvaliteediga pehme nisu ekspordiks Euroopa või Vahemere riikidesse subsiidiume, mis alandavad maailmaturuhindu, võib komisjon ühendusse importimise puhul tüüpiliste CIF-hindade kehtestamisel neid subsiidiume arvesse võtta."

2. I lisa esimene tabel asendatakse järgmise tabeliga:

"Importtoodete liigitusstandardid

(12 massi% või samaväärse niiskusesisalduse põhjal)

Toode | Pehme nisu ja speltanisu, v.a meslin | Kõva nisu | Kõva mais | Muu mais, v.a kõva mais | Muu teravili |

CN-kood | 100190 | 100110 | 10059000 | 1005109010059000 ja | 1002100310070090, ja |

Kvaliteet | Kõrge | Keskmine | Madal | Kõrge | Keskmine | Madal | | | |

1.Minimaalne valgusisalduse protsent | 14,0 | 11,5 | — | — | — | — | — | — | — |

2.Minimaalne mahukaal kg/hl | 77,0 | 74,0 | — | 76,0 | 76,0 | — | 76,0 | — | — |

3.Maksimaalne prügilisandite protsent (Schwarzbesatz) | 1,5 | 1,5 | — | 1,5 | 1,5 | — | — | — | — |

4.Minimaalne klaasjate terade protsent | — | — | — | 75,0 | 62,0 | — | 95,0 | — | — |

5.Maksimaalne flotatsiooniindeks | — | — | — | — | — | — | 25,0 | — | — |

3. II lisas sisalduv tabel asendatakse järgmisega:

"Noteerimisbörsid ja võrdlussordid

Toode | Pehme nisu | Kõva nisu | Mais | Muu söödateravili |

Standardkvaliteet | Kõrge | Keskmine | Madal | | | |

Börsinoteeringul kasutatav võrdlussort (tüüp/klass) | "Hard Red Spring" nr 2 | "Hard Red Winter" nr 2 | "Soft Red Winter" nr 2 | "Hard Amber Durum" nr 2 | "Yellow Corn" nr 3 | "US Barley" nr 2 |

Noteerimisbörs | Minneapolis Grain Exchange | Kansas City Board of Trade | Chicago Board of Trade | Minneapolis Grain Exchange | Chicago Board of Trade | Minneapolis Grain Exchange |

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Seda kohaldatakse alates 9. novembrist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. oktoober 2001

Komisjoni nimel

komisjoni liige

Franz Fischler

[1] EÜT L 181, 1.7.1992, lk 21.

[2] EÜT L 193, 29. 7.2000, lk 1.

[3] EÜT L 161, 29.6.1996, lk 125.

[4] EÜT L 272, 13.10.2001, lk 31.

[5] EÜT L 178, 5.7.1984, lk 22.

[6] EÜT L 235, 20.8.1987, lk 10.

[7] EÜT L 100, 20.4.2000, lk 31.

--------------------------------------------------